«Iona»

«Iona» var et seilskip (bark) eid av rederiet Tellef Lassen i Arendal.

Skipet ble bygget på rederiets eget skipsverft i Kolbjørnsvik på Hisøy i 1876.

«Iona» forliste 3. desember 1909 på vei i ballast fra Göteborg. Hun ble slept av taubåten «Tordensjold» utenfor Arendal i snøstorm, og taubåten måtte slippe henne innenfor Torungene for å berge seg selv. «Iona» drev dermed rett på yttersiden av Havsøya, og ble slått til pinneved mot fjæresteinene. Tre av mannskapet kom seg i land på Havsøya, fire fikk kommet seg i land på et skjær, mens kapteinen Johan Osmundsen drev bort til Ærøya på noen vrakrester, og kom seg i land der. Tre mann var savnet i en liten stund, 2. styrmannen Bernt Nilsen fra Arendal, og matrosene Karl Helmingsen fra Fredrikstad og Engelbart Hansen fra Moss. Disse tre hadde også kommet seg i land på Havsøya, men ble ikke sett av redningsbåten Trafik, som reddet de andre. De kom seg derimot frem til bebyggelsen på øya. Styrmannen var stygt skadet, men på grunn av stormen fikk de ikke legen over det smale sundet fra fastlandet til øya. De ble kjørt inn til Arendal neste dag. Styrmann på denne siste turen til «Iona» var Otto Olsen fra Arendal.

Vraket av «Iona» ligger på 30 meters dyp på utsiden av Havsøya.

Kilder 

Agderposten 23. oktober 2010 s.38

Norske barker
Skip fra 1876
Forlis i Europa
Skipsvrak
Sjøfart i Arendal
Arendals historie
Skip bygget i Norge
Aust-Agders samferdselshistorie
Artikler i sjøfart-prosjektet